Þorskveiðiheimildir til strandveiða verða skertar um eitt þúsund og fimm hundruð tonn í ár, samkvæmt nýrri reglugerð sjávarútvegsráðherra. Talsmaður smábátaeigenda segir þetta koma verulega á óvart og strandveiðar stöðvist á miðju tímabili verði þetta ekki leiðrétt.
Í breytingum á reglugerð um veiðar í atvinnuskyni á yfirstandandi fiskveiðiári kemur fram að þorskveiðiheimildir fyrir strandveiðar og almennan byggðakvóta verða skertar miðað við síðasta fiskveiðiár. Heimildir til strandveiða minnka um fimmtán hundruð tonn, fara úr tíu þúsund tonnum í átta þúsund og fimm hundruð tonn. Örn Pálsson, framkvæmdastjóri Landssambands smábátaeigenda, segir að þetta hafi meðal annars verið efni fyrsta fundar landssambandsins með Svandísi Svavarsdóttur sjávarútvegsráðherra í síðustu viku.
Við notuðum tækifærið á þessum fundi til að mótmæla þessu harðlega. Er þetta eitthvað sem enginn átti von á? Nei það var ekki nokkur maður sme átti von á þessu, vegna þess að það var búið að gefa út reglugerðina upp á 10.000 tonn. Þarna fer ráðherrann með þetta niður í 8.500 tonn, sem að miðað við síðast ár verða strandveiðar stöðvaðar 21. júlí.
Veiðiheimildir til strandveiða eru innan svokallaðs fimm komma þriggja prósenta kerfis en í þann pott fara heimildir, eftir ákveðnum reglum, af heildarafla hvers árs. Örn segir að samkvæmt upplýsingum úr ráðuneytinu hafi minna farið í þennan pott að þessu sinni en búist var við.
Ég reikna alveg með því að ráðherra muni breyta reglugerðinni og auka hlut til strandveiða. Strandveiðileyfið á að gilda út ágúst, þarna eru um 670 útgerðir sem gera út í fjóra mánuði og okkur finnst það mjög sanngjarnt og hófleg krafa, að þeir fái að róa 48 daga.
Þorskveiðiheimildir til strandveiða hafa verið skertar um eitt þúsund og fimm hundruð tonn miðað við það sem áður hafði verið ákveðið. Talsmaður smábátaeigenda krefst leiðréttingar á þessu hið fyrsta. 